ΑΠΟΦΑΣΗ ΤΟΥ ΣΥΜΒΟΥΛΙΟΥ της 27ης Σεπτεμβρίου 1977 περί θεσπίσεως σχεδίου πειραματικής εφαρμογής στον τομέα των τεχνικών ταχείας μεταφοράς δεδομένων (data-transmission)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 235,

την πρόταση της Επιτροπής,

τη γνώμη της Συνελεύσεως (1),

τη γνώμη της Οικονομικής και Κοινωνικής Επιτροπής (2),

Εκτιμώντας:

ότι το Συμβούλιο στο ψήφισμά του της 15ης Ιουλίου 1974 περί Κοινοτικής πολιτικής της αυτόματης επεξεργασίας πληροφοριών (3), έχει συμφωνήσει, προκειμένου να δώσει μία κοινοτική κατεύθυνση στην πολιτική ενθαρρύνσεως και προωθήσεως της αυτόματης επεξεργασίας πληροφοριών, να θεσπίσει, μετά από πρόταση της Επιτροπής, κοινό σχέδιο ευρωπαϊκού ενδιαφέροντος στον τομέα των εφαρμογών της αυτόματης επεξεργασίας πληροφοριών-

ότι για το σκοπό αυτόν, πρέπει να δοθεί προτεραιότης στα σχέδια, που δύνανται να ανταποκριθούν στις ανάγκες των χρηστών (users), καθώς και να επαυξηθεί η απόδοση της βιομηχανίας αυτόματης επεξεργασίας πληροφοριών ευρωπαϊκής προελεύσεως, για ικανοποίηση αυτών των αναγκών στην ευρωπαϊκή και παγκόσμια αγορά-

ότι η ανάπτυξη των δικτύων εδάφους και των διά δορυφόρων για τη μεταφορά δεδομένων (data) απαιτεί την εφαρμογή προηγμένων τεχνικών και μεθόδων, οι οποίες συγκεντρώνουν τις αναγκαίες προϋποθέσεις αξιοπιστίας για την ταχεία μεταφορά μεγάλων ποσοτήτων πληροφοριών-

ότι ένα τέτοιο σχέδιο θεωρείται απαραίτητο για την πραγματοποίηση κατά τη λειτουργία της κοινής αγοράς, ορισμένων στόχων της Κοινότητος-

ότι η συνθήκη περί ιδρύσεως της Ευρωπαϊκής Οικονομικής Κοινότητος δεν προέβλεψε τις εξουσίες δράσεως, που απαιτούνται για το σκοπό αυτόν,

ΑΠΟΦΑΣΙΖΕΙ:

Άρθρο 1

Εκδίδεται κοινό σχέδιο, στον τομέα της αυτόματης επεξεργασίας πληροφοριών- έχει ως αντικείμενο την πειραματική εφαρμογή των τεχνικών ταχείας μεταφοράς δεδομένων (data).

Το σχέδιο αυτό καθορίζεται στο σημείο II του παραρτήματος.

Άρθρο 2

Η διάρκεια του προβλεπομένου στο άρθρο 1 σχεδίου είναι τεσσάρων ετών.

Οι αναγκαίες για την εκτέλεση πιστώσεις, των οποίων το συνολικό ύψος ορίζεται σε 420 000 λογιστικές μονάδες, εγγράφονται στον προϋπολογισμό των Ευρωπαϊκών Κοινοτήτων.

Άρθρο 3

Η Επιτροπή βεβαιώνει την εκτέλεση του σχεδίου. Βοηθείται από τη συμβουλευτική επιτροπή για τα κοινά σχέδια στον τομέα της αυτόματης επεξεργασίας πληροφοριών.

Η Επιτροπή υποβάλλει κατ' έτος έκθεση στο Συμβούλιο.

Έγινε στις Βρυξέλλες, στις 27 Σεπτεμβρίου 1977.

Για το Συμβούλιο

Ο Πρόεδρος

A. HUMBLET

(1) ΕΕ αρ. Α 28 της 9. 2. 1976, σ. 6.

(2) ΕΕ αρ. Α 131 της 12. 6. 1976, σ. 8.

(3) ΕΕ αρ. Α 86 της 20. 7. 1974, σ. 1.

ΠΑΡΑΡΤΗΜΑ

ΠΕΙΡΑΜΑΤΙΚΗ ΕΦΑΡΜΟΓΗ ΣΤΟΝ ΤΟΜΕΑ ΤΩΝ ΤΕΧΝΙΚΩΝ ΤΑΧΕΙΑΣ ΜΕΤΑΦΟΡΑΣ

ΔΕΔΟΜΕΝΩΝ (DATA TRANSMISSION)

I. ΕΙΣΑΓΩΓΗ Το σχέδιο αφορά την πειραματική ανάπτυξη μίας εφαρμογής σε ηλεκτρονικό υπολογιστή και περιλαμβάνει μία σειρά πειραματικών δοκιμών επικοινωνίας από ηλεκτρονικό υπολογιστή σε ηλεκτρονικό υπολογιστή, που πραγματοποιείται από τους χρήστες με την παρέμβαση του δορυφόρου δοκιμής σε τροχιά (OTS) σχεδιασμένου από την ευρωπαϊκή διαστημική υπηρεσία (ESA). Προβλέπει την πραγματοποίηση πειραματικών δοκιμών, που θέτουν σε λειτουργία προηγούμενες τεχνικές ταχείας μεταφοράς δεδομένων (data-transmission) και με την χρησιμοποίηση των εγκαταστάσεων που έχουν σχεδιασθεί από διαφόρους μετέχοντες στο σχέδιο: ESA, Ευρωπαϊκός Οργανισμός Πυρηνικής Ερεύνης (CERN), καθώς και τα συνδεδεμένα με αυτούς εργαστήρια.

Οι επιπτώσεις των νέων τεχνικών επικοινωνίας δεδομένων (data communication) γίνονται αισθητές σχεδόν σε όλα τα πεδία των ανθρωπίνων δραστηριοτήτων. Οι πειραματικές δοκιμές που έγιναν στο δορυφόρο δοκιμής σε τροχιά (OTS) της ESA στον τομέα της επεξεργασίας δεδομένων που εφαρμόζεται στην έρευνα της φυσικής υψηλής ενεργείας θα παρέχουν μεγάλες ωφέλειες στους ενδιαφερόμενους οργανισμούς και θα πρέπει να παράσχουν πολύτιμες πληροφορίες.

1. Θέση του προβλήματος και ανάγκες OTS

Ο δορυφόρος δοκιμής σε τροχιά (OTS) είναι πειραματικός δορυφόρος επικοινωνιών που κατασκευάστηκε από την ευρωπαϊκή διαστημική (ESA). Ο δορυφόρος περιλαμβάνει δύο κανάλια στενής ζώνης (συχνότητος) που μπορούν να χρησιμοποιηθούν για τις δοκιμές ταχείας μεταφοράς δεδομένων (data). To OTS έχει αποστολή να χαράξει την οδό για τον ευρωπαϊκό δορυφόρο επικοινωνίας του οποίου η κατασκευή έχει προβλεφθεί και να υποβάλει σε δοκιμή τις ιδέες και νέες τεχνικές τις οποίες ο τελευταίος αυτός καλείται να χρησιμοποιήσει.

Η ανάπτυξη του δορυφόρου μεγάλης ικανότητος επικοινωνίας έχει ήδη χρηματοδοτηθεί από την ESA. Οι χρήστες (users) πραγματικοί και εικαζόμενοι επί των εφαρμογών από ηλεκτρονικό υπολογιστή σε ηλεκτρονικό υπολογιστή που έχουν ανάγκη εγκαταστάσεων ταχείας μεταφοράς δεδομένων (data), καλούνται να εξετάσουν τις προσφερόμενες δυνατότητες από τον OTS. Η συνολική μεταβίβαση της πληροφορίας πρέπει να αποτελέσει αντικείμενο πρακτικών δοκιμών, προσανατολιζομένων ιδιαίτερα στην ανίχνευση σφαλμάτων και στις μεθόδους ελέγχου των σφαλμάτων. Οι δοκιμές αυτές θα μπορούσαν να αποτελέσουν πολύτιμη πηγή πρωΐμων λειτουργικών δεδομένων (early operational) (data) που να θεμελιώνονται στην πραγματική χρησιμοποίηση μιας συνδέσεως με δορυφόρο, δεδομένων (data), που δύνανται να τύχουν χρησιμοποιήσεως για τη μελέτη και το σχεδιασμό τυποποιημένου εξοπλισμού από την βιομηχανία. Οι σταθμοί εδάφους, απλοί και ελάχιστα δαπανηροί επεξεργαζόμενοι ταχύτητες πληροφοριών που δεν αποτελούν σήμερα αντικείμενο μίας συνήθους χρήσεως θα απαιτήσουν δημιουργία κατάλληλων κεραιών, ενισχυτών και δεκτών ραδιοσυχνοτήτων, εξοπλισμών μεταφοράς δεδομένων (data) και μορφολογιών (format).

2. Θέση του προβλήματος και ανάγκες του CERN

Εκατοντάδες επιστήμονες των Κρατών μελών μεταβαίνουν στο CERN για να πραγματοποιήσουν πειράματα στον τομέα της φυσικής υψηλής ενεργείας. Κάθε χρόνο, το CERN συγκεντρώνει πειραματικά δεδομένα (data) θαλάμων φυσαλλίδων σε φίλμ και σε δεκάδες δισεκατομμύρια μαγνητικές ταινίες, δεδομένα (data) των οποίων το μεγαλύτερο μέρος αναλύεται τελικά σε ηλεκτρονικό υπολογιστή στα ερευνητικά εργαστήρια. Σήμερα ο τρόπος υπολογιστή των δεδομένων (data) (αεροπορικώς ή οδικώς) είναι ανεπαρκής. Λόγω του περιορισμού αυτού, είναι αδύνατον να χρησιμοποιηθούν οι ηλεκτρονικοί υπολογιστές που ευρίσκονται στα επιστημονικά εργαστήρια για να επαληθευθεί η πορεία των πειραμάτων τους στο CERN, για να αναλυθούν τα δείγματα των δεδομένων (data) σημαντικής αξίας και για να εξασφαλισθεί η επιστροφή των αποτελεσμάτων εγκαίρως για να καταστεί δυνατή η διόρθωση των λαθών ή των ελαττωμάτων λειτουργίας. Οι υπολογισμοί επί των δειγμάτων αυτών πρέπει συνεπώς να πραγματοποιηθούν στο CERN. Οι φυσικοί υποχρεούνται να αναπτύξουν και να διατηρήσουν δύο σειρές προγραμμάτων, ενδεχομένως προοριζομένων σε διαφορετικούς τύπους ηλεκτρονικών υπολογιστών, με όλες τις συμπληρωματικές εργασίες και τις πιθανότητες σφάλματος που συνεπάγεται αυτό.

Ένα προηγμένο και οικονομικό σύστημα μεταφοράς δεδομένων (data transmission), μεταξύ των διαφόρων εργαστηρίων, που να επιτρέπει μία εξ αποστάσεως χρησιμοποίηση ηλεκτρονικών υπολογιστών, θα αύξανε την αποτελεσματικότητα των ενεργειών του CERN και θα επέτρεπε την καλύτερη εναρμόνιση της εργασίας μεταξύ των πανεπιστημίων και του CERN.

Το CERN ενδιαφέρεται συνεπώς πολύ για τις εξελίξεις, των οποίων τα διεθνή δίκτυα δεδομένων αποτελούν σήμερα το αντικείμενο και διατίθεται να συμμετάσχει στις εξελίξεις αυτές εντός του πλαισίου παντός τρόπου συμφώνου προς την αποστολή και τους πόρους του. Πολλά άλλα εργαστήρια φυσικής υψηλής ενεργείας εξεδήλωσαν ομοίως το ενδιαφέρον και την πρόθεσή τους να συνεργασθούν στα πειράματα της διεθνούς μεταφοράς δεδομένων (data transmission).

Το CERN και τα μετ' αυτού συνεργαζόμενα εργαστήρια διάκεινται ιδιαίτερα ευνοϊκά στο να συνεργασθούν σε δοκιμές με μεγάλη κυκλοφορία επί πραγματικής βάσεως. Πράγματι, οι φυσικοί υψηλής ενεργείας αποτελούν μία κοινότητα συνηθισμένη στο να εκμεταλλεύεται μεγάλες ποσότητες δεδομένων (data) εργαζόμενοι με εξοπλισμό και υπηρεσίες που δεν προσφέρουν την αξιοπιστία και τη διαθεσιμότητα που έχουν οι δημόσιες υπηρεσίες. Προτείνεται λοιπόν όπως το CERN και τα μετ' αυτού συνδεόμενα και ενδιαφερόμενα εργαστήρια εφοδιασθούν με τον αναγκαίο εξοπλισμό για να γίνει διασύνδεση μέσω δορυφόρου, πράγμα που συνεπάγεται την τοποθέτηση στο CERN ενός σταθμού εδάφους μεταφοράς και λήψεως, καθώς και καταλλήλων σταθμών εδάφους στα διάφορα εργαστήρια. Πολλά εργαστήρια συνδεόμενα με το CERN εξεδήλωσαν το ενδιαφέρον τους για τα πειράματα αυτά ιδιαίτερα το RUTHERFORD HIGH ENERGY LABORATORY (RHEL) στη Μεγάλη Βρετανία, το DEYTSCHES ELEKTRONENSYNCHROTRON (DESY) στη Γερμανία και το κέντρο του SACLAY στη Γαλλία των οποίων οι προπαρασκευές έχουν προχωρήσει. Τα κέντρα του Άμστερνταμ και της Μπολώνια προσφέρουν και άλλες δυνατότητες.

II. ΠΕΡΙΓΡΑΦΗ ΚΑΙ ΧΡΟΝΟΔΙΑΓΡΑΜΜΑ ΤΟΥ ΣΧΕΔΙΟΥ 1. Περιγραφή

Εγκατάσταση εξοπλισμού μεταφοράς και λήψεως στο CERN κατά τρόπο που να γίνεται μία σύνδεση ταχείας μεταφοράς από το CERN προς τα συνδεόμενα εργαστήρια, και μία σύνδεση χαμηλής ταχύτητος κατά την αντίστροφη φορά.

Τα στοιχεία κλειδιά είναι τα ακόλουθα:

- ανάπτυξη και πειραματική δοκιμή του αναγκαίου εξοπλισμού για τη δημιουργία μιας συνδέσεως από ηλεκτρονικό υπολογιστή σε ηλεκτρονικό υπολογιστή διά μέσου του συστήματος OTS σε υψηλής ταχύτητος μεταφοράς δεδομένων (data).

- πειραματική χρησιμοποίηση του δορυφόρου OTS για τη μαζική μεταφορά δεδομένων (data), τονιζομένης ιδιαιτέρως της αναπτύξεως τεχνικών ανιχνεύσεως των σφαλμάτων και των διαδικασιών ελέγχου των σφαλμάτων. Η πραγματοποίηση του σχεδίου θα γίνει σε στενή συνεργασία με τις διοικήσεις των ταχυδρομείων και των τηλεπικοινωνιών.

Προβλέπεται επίσης να χρησιμοποιηθούν οι υπάρχουσες αρμοδιότητες στο σχέδιο COST 11 "Ευρωπαϊκό δίκτυο αυτόματης επεξεργασίας πληροφοριών" (EIN) για να εξασφαλισθεί η προσαρμογή των επιλογών στις μέλλουσες ανάγκες των επικοινωνιών μεταξύ ηλεκτρονικών υπολογιστών και στην ανάπτυξη των τεχνικών μεταφοράς δεδομένων γενικώς.

Η οικονομική συμβολή που προβλέπεται στο άρθρο 2 της αποφάσεως δεν αφορά παρά το κόστος του κοινού εξοπλισμού που είναι εγκατεστημένος στο CERN καθώς και το κόστος των interfaces μεταξύ σταθμών μεταφοράς-λήψεως και των εξοπλισμών αυτόματης επεξεργασίας πληροφοριών του RHEL, DESY και SACLEY (οι σταθμοί μεταφοράς-λήψεως των κέντρων αυτών επιχορηγούνται σε εθνικό επίπεδο).

2. Χρονοδιάγραμμα

Οι δοκιμές από το CERN και τους συνεργάτες του δύνανται να αρχίσουν, τμηματικά, κατά τη διάρκεια έξι μηνών από της εκτοξεύσεως του δορυφόρου OTS. Οι κύριες πειραματικές δοκιμές μεταφοράς δεδομένων (data) θα αρχίσουν μεταγενέστερα. Η προβλεπόμενη διάρκεια του σχεδίου είναι τέσσερα έτη.